
ACORD 346/2006, DE 20 DE DESEMBRE, DEL PLE DEL CONSELL DE L’AUDIOVISUAL DE CATALUNYA
Expedient sancionador núm. 23/2006-S TELEVISIÓ DE CATALUNYA, SA
Antecedents

1. El Consell de l’Audiovisual de Catalunya va decidir, mitjançant l’Acord 143/2006, de 3 de maig, obrir de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que consideri oportunes arran  de l’emissió, el 23 d’abril de 2006, de l’espot en relació amb la Campanya institucional de la Generalitat de Catalunya Dia Internacional de la Dansa sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat.
2. L’11 de maig de 2006 va tenir entrada en aquest Consell un escrit (registre entrada 1.088/2006) signat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual es feien unes al·legacions per oposar-se a la incoació de l’expedient i sol·licitava l’arxiu de l’expedient.

3. El Ple del Consell de l’Audiovisual de Catalunya va decidir, mitjançant l’Acord 179/2006, de 31 de maig, incoar un procediment sancionador a TELEVISIÓ DE CATALUNYA, SA, per emetre l’espot en relació amb la Campanya institucional de la Generalitat de Catalunya Dia Internacional de la Dansa sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat.

4. El 18 d’agost de 2006, la instructora de l’expedient va formular un plec de càrrecs que va ser notificat oportunament a l’interessat.

Fonaments

1. La Llei 22/2005, de 29 de desembre, de la comunicació audiovisual de Catalunya (que conté la normativa que es considera aplicable als fets que han donat origen a aquest expedient), va entrar en vigor el 3 de gener de 2006, és a dir el mateix dia en què es va publicar al Diari Oficial de la comunitat autònoma de Catalunya, per la qual cosa no hi ha hagut un període de vacatio legis, durant el qual els destinataris de la norma es poguessin adaptar al seu contingut. 
En aquest sentit s’ha de posar de relleu que els fets que van donar origen a aquestes actuacions es van produir  el 23 d’abril de 2006, és a dir, en un moment en que la Llei 22/2005, només tenia tres mesos de vigència. Es tractava doncs, d’un moment en què els prestadors del servei de comunicació audiovisual no havien disposat de temps suficient per adaptar-se a la nova normativa i preveure els efectes del seu contingut.
Davant la situació d’imprevisibilitat que pot provocar l’absència de qualsevol període de vacatio legis, es considera adient declarar la terminació del procediment sancionador.
2. A banda d’això, s’ha de fer palès que aquest Consell va autoritzar finalment la campanya institucional, prèvia sol·licitud que va presentar el govern de la Generalitat de Catalunya.
DE CONFORMITAT amb el que disposen l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Es proposa al Ple del Consell de l’Audiovisual de Catalunya l’adopció dels següents

ACORDS

1. Declarar la terminació del procediment incoat a TELEVISIÓ DE CATALUNYA, SA
2. Arxivar l’expedient de  TELEVISIÓ DE CATALUNYA, SA (EXP. Núm. 23-06 S)

3. Notificar aquest Acord a l’interessat
Barcelona,  20 de desembre de 2006

Josep M. Carbonell i Abelló


Rafael Jorba i Castellvi
President

